Վնասվածքաբանության և օրթոպեդիայի գիտական կենտրոն (Երևան)

Վնասվածքաբանության և օրթոպեդիայի գիտական կենտրոն (ՎՕԳԿ), օրթոպեդո-վնասվածքաբանական կանխարգելիչ ծառայություն իրականացնող առողջապահության առաջադեմ բնագավառներից մեկը։ Որպես օրթոպեդիկ հաստատություն՝ կենտրոնը հիմնադրվել է 1946 թվականին պրոֆեսոր Քրիստափոր Պետրոսյանի կողմից։

Պատմություն
1946 թվականին հիմնադրված հաստատության գլխավոր նպատակն է եղել բժշկական օգնություն ցուցաբերել Երկրորդ համաշխարհային պատերազմի տարիներին անդամալույծ դարձած մարդկանց։ 1959 թվականին Հայաստանի Վնասվածքաբանության և օրթոպեդիայի կենտրոնը վերանվանվել է Ք. Հ. Պետրոսյանի անվան Երևանի Վնասվածքաբանության և օրթոպեդիայի գիտահետազոտական ինստիտուտ (ՎՕԳՀԻ)։

1988 թվականի Սպիտակի երկրաշարժի ժամանակ Երևանի ՎՕԳՀԻ բժշկական անձնակազմը ցուցաբերել է մասնագիտական հմտություն և շուրջ 1500 տուժածներ բուժվել են Երևանի ՎՕԳՀԻ-ում։ 1989 թվականին ՀՀ պաշտպանության նախարարի հրամանով Երևանի ՎՕԳՀԻ -ը դարձել է տեղային պատերազմներից տուժածներին բժշկական օգնություն ցուցաբերող կենտրոն։
Հետագայում ՀՀ պաշտպանության նախարարության Կենտրոնական զինվորական հոսպիտալում բացվել է վնասվածքաբանության բաժանմունք և կազմակերպվել ՀՀ բանակի վնասվածքաբանության ծառայություն։

Երևանի ՎՕԳՀԻ 1995 թվականին վերանվանվել է ՀՀ ԱՆ Վնասվածքաբանության, օրթոպեդիայի և վերականգնողական կենտրոն և ՀՀ վնասվածքաբանության ու օրթոպեդիայի գիտահետազոտական, գիտամեթոդական, ուսումնական և պրակտիկայի կենտրոն, 2003 թվականին, ՀՀ Կառավարության որոշմամբ, միացվել է Այրվածքների և Ճառագայթաբանության գիտահետազոտական կենտրոնին։
 
2007 թվականին անվանվել է Վնասվածքաբանության և օրթոպեդիայի գիտական կենտրոն։

Գործունեություն 
ՎՕԳԿ գիտական ու կլինիկական հնարավորությունները ներառում են հենաշարժական համակարգի վնասվածքների, հիվանդությունների և զարգացման արատների ժամանակակից բուժման բոլոր եղանակները։

Կենտրոնը համագործակցում է օտարերկրյա մասնագետների և տարբեր բուժկենտրոնների հետ, կազմակերպվում են երկկողմանի գիտական գործուղումներ, սեմինարներ, փորձի փոխանակում և այլն։ Գիտական աշխատանքները հրատարակվում են և հայկական, և միջազգային պարբերականներում։

Բաժանմունքներ 

 Անզգայացման և վերակենդանացման բաժանմունք
 Հետվնասվածքային և ինֆեկցիոն բարդությունների բաժանմունք 	
 Մեծահասակների օրթոպեդիայի և ոսկրային ախտաբանության բաժանմունք 	
 Մանկական վնասվածքների և օրթոպեդիայի բաժանմունք 	
 Փորձարարական-մորֆոլոգիական լաբորատորիա և ոսկրային բանկ 	
 Ֆիզիոթերապևտիկ բաժանմունք 
 Ընդհանուր վիրաբուժության բաժանմունք
 Բազմակի վնասվածքների բաժանմունք 	
 Սուր վնասվածքների բաժանմունք 	
 Տեխնիկական օրթոպեդիայի բաժանմունք 	
 Սրտաբանական կաբինետ
 Վերականգնողական բաժանմունք 	
 Ընդունարան
 Լաբորատորիա
 Ռենտգեն բաժանմունք
 Սոնոգրաֆիայի կաբինետ

 Արյան բանկ

Ծանոթագրություններ 

Հայաստանի առողջապահություն
Գիտությունը Հայաստանում
Հայաստանի գիտահետազոտական ինստիտուտներ